बाकी थारें आंगर चीन च बी लोक बड़ी 2 नदियें दे कोल मदानें च अबाद होए। ए लोक मंगोल खोआंदे हे। इनें पहलैं कांसे ते फी लोहे दे बड़े शैल भांडे-बरतन बनाए, शैल अमारतां ते नहरां बनइयां ते लखाई दा नमां ढंग कढेआ। स्हाड़ी हिन्दी, अंग्रेज़ी जां उर्दू लखाई कोला चीनी लखाई दा तरीका भलेआं गै बक्खरा ऐ। ए इक चाली दी तस्वीरें दी लखाई ही। एदे च हर इक शब्द जां कईं बारी इक निक्का बाक्य बी इक तस्वीर गै होन्दा ऐ। प्राचीन मिसर क्रेट ते बेबीलोन च बी तस्बीरें च गैं लकाई होन्दी ही। अज्जकल इसगी ‘हैरोग्लूफिक’ (Hieroglyphic) लखाई आखदे न। कइएं प्राचीन कताबें च ते अजैंबघरें च तू इस लखाई दे नमूने जरूर दिक्खे होने न। मिसर ते पच्छमी देसें च ए लखाई कुतै 2 बड़ी परानी अमारतें च मिलदी ऐ। बड़े चिरै दा कुसै नै इस लखाई दा प्रजोग नईं कीता। पर चीन च इस बेल्लै बी उसै तस्वीरें आली लखाई गै अपने किज बदले दे रूपै च चलदी ऐ ते उसी उप्परा दा खल्ला गी लिखदे न। हिन्दी जां अंग्रेजी आंगर खब्बे पासै दा सज्जे पासै गी नईं लिखदे ते नां उर्दू आंगर सज्जे पासै दा खब्बे पासै गी लिखदे न।